Βάλερι Μπρίσκο-Χουκς

Η Βάλερι Αν Μπρίσκο-Χουκς (αγγλικά: Valerie Ann Brisco-Hooks, γεννήθηκε 6 Ιουλίου 1960) είναι Αμερικανίδα πρώην αθλήτρια του στίβου, δρομέας αγώνων ταχύτητας. Υπήρξε ο πρώτος στην ιστορία αθλητής ανεξαρτήτως φύλου που κέρδισε χρυσό μετάλλιο, τόσο στον δρόμο των 200 μέτρων, όσο και στον δρόμο των 400 μέτρων στην ίδια διοργάνωση Ολυμπιακών Αγώνων. Αυτό έγινε στους Ολυμπιακούς Αγώνες του 1984 στο Λος Άντζελες.

Σταδιοδρομία
Οι εξαιρετικές επιδόσεις της Βάλερι στο γυμνάσιο Λοκ του Λος Άντζελες την έφεραν στο κολεγιακό επίπεδο του στίβου, στο Πολιτειακό Πανεπιστήμιο της Καλιφόρνια στο Νόρθριτζ του Λος Άντζελες. Συνέχισε να διακρίνεται, στο αγώνισμα του  200 μέτρων, μέχρι που εξασφάλισε μία θέση στην ομάδα των ΗΠΑ για τους Παναμερικανικούς Αγώνες του 1979. Εκεί βοήθησε στο να κατακτήσει η χώρα της το χρυσό μετάλλιο στη σκυταλοδρομία 4×100 μέτρων.

Ο χρόνος που σημείωσε στα 400 μέτρα 48,83 δευτερόλεπτα, όταν κέρδισε το αγώνισμα στους Ολυμπιακούς Αγώνες του 1984 ήταν νέο ολυμπιακό ρεκόρ και ακόμα και σήμερα την κατατάσσει 10η ταχύτερη αθλήτρια στο αγώνισμα όλων των εποχών. Στους ίδιους αγώνες κέρδισε και τρίτο χρυσό μετάλλιο, με την ομάδα της σκυταλοδρομίας 4×400 μέτρων των ΗΠΑ.

Η Μπρίσκο-Χουκς αγωνίσθηκε και στους Ολυμπιακούς Αγώνες του 1988, με την ομάδα και πάλι της σκυταλοδρομίας 4×400 των ΗΠΑ, η οποία τερμάτισε δεύτερη πίσω από τη σοβιετική ομάδα, που τότε κατέρριψε το παγκόσμιο ρεκόρ στο αγώνισμα. Ο αγώνας ήταν τόσο γρήγορος, ώστε αμφότερες οι ομάδες κατέρριψαν το έως τότε ολυμπιακό ρεκόρ, παραμένουν δε οι δύο καλύτερες επιδόσεις στην ιστορία του αγωνίσματος. Συμμετείχε επίσης και στα 400 μέτρα, όπου ήταν τέταρτη. 
Σήμερα η Μπρίσκο-Χουκς προπονεί στην ομάδα του προπονητή Μπομπ Κέρσι και στο Κολέγιο του Δυτικού Λος Άντζελες.

Διακρίσεις
 Χρυσά μετάλλια σε Ολυμπιακούς Αγώνες 1984 (3) : 200 μ., 400 μ., 4 x 400 μ.
 Αργυρό μετάλλιο σε Ολυμπιακούς Αγώνες 1988 : 4 x 400 μ. 
 Χάλκινο μετάλλιο σε Παγκόσμιο Πρωτάθλημα Στίβου 1987 : σκυταλοδρομία 4 x 400 μ. 
 Χρυσό μετάλλιο Παναμερικανικών Αγώνων 1979 : 4 x 100 μ.
 Χρυσό μετάλλιο Παναμερικανικών Αγώνων 1987 :  4 x 400

Ατομικά ρεκόρ 
 50 μέτρα : 6,24 δευτερόλεπτα, Ρόσμοντ, (ΗΠΑ), 16 Φεβρουαρίου 1986
 100 μέτρα : 10,99 δευτ.,  Γουέστγουντ (ΗΠΑ), 17 Μαΐου 1986
 200 μέτρα : 21,81 δευτ., Λος Άντζελες (ΗΠΑ)	09.08.1984
 200 μέτρα κλειστού στίβου: 22,83 δευτ., Νέα Υόρκη (ΗΠΑ), 22 Φεβρουαρίου 1985
 400 μέτρα : 48,83 δευτ., Λος Άντζελες (ΗΠΑ), 6 Αυγούστου 1984
 400 μέτρα κλειστού στίβου: 52,31 δευτ., Φέρφαξ (ΗΠΑ), 14 Φεβρουαρίου 1988
 4 × 400 μέτρα : 3:15,51, Σεούλ (Ν. Κορέα), 1 Οκτωβρίου 1988

Βιογραφικά στοιχεία

Η Βάλερι μετακόμισε όταν ακόμα ήταν κοριτσάκι με την οκογένειά της από τον «βαθύ Νότο» στην αστική γειτονιά Watts του Λος Άντζελες. Εμπνεύσθηκε να αρχίσει να τρέχει από τους μεγαλύτερους αδελφούς της Ρόμπερτ και Μέλβιν Μπρίσκο. Αργά μια μέρα οι Ρόμπερτ και Μέλβιν τελείωναν μια εντατική προπόνηση στον στίβο του σχολείου τους, όταν η βία της γειτονιάς χτύπησε την οικογένεια: μια αδέσποτη σφαίρα από όπλο που κρατούσε ένας μαθητής του γυμνασίου σκότωσε τον Ρόμπερτ. Κατέστη φωνή συνηγορίας υπέρ των ελεύθερων από ναρκωτικά σχολείων και επεδίωκε ενεργά ευκαιρίες να αλληλεπιδρά με μαθητές μέσα στη σχολική τάξη, για να τους μεταδίδει αυτό το μήνυμα. Στο πρόγραμμα των προπονήσεων και των αγώνων της έβαζε πάντα χρόνο στην άκρη για τον σκοπό αυτόν. Μόνο αφότου γνώρισε την Τζάκι Τζόινερ-Κέρσι μετέβαλε την «ηθική εργασίας» της.

Η Μπρίσκο-Χουκς είναι από το 1981 παντρεμένη με τον Αμερικανό ποδοσφαιριστή της NFL Άλβιν Χουκς και το 1982 απέκτησαν το πρώτο τους παιδί, τον Άλβιν Χουκς τζούνιορ. Εισήχθη στο «Hall of Fame» του στίβου των ΗΠΑ το 1995. Το «Ίδρυμα Αθλητισμού Βάλερι Μπρίσκο-Χουκς» βρίσκεται στο Λος Άντζελες.

Παραπομπές

Εξωτερικοί σύνδεσμοι
 Άρθρο για την Μπρίσκο-Χουκς στο ''SportingHeroes.net'

Αμερικανοί αθλητές του στίβου
Δρομείς ταχύτητας
Χρυσοί Ολυμπιονίκες του στίβου
Αμερικανοί Ολυμπιονίκες
Αθλητές του στίβου στους Θερινούς Ολυμπιακούς Αγώνες 1984
Αθλητές του στίβου στους Θερινούς Ολυμπιακούς Αγώνες 1988
Αργυροί Ολυμπιονίκες του στίβου
Κάτοχοι μεταλλίων του Παγκοσμίου Πρωταθλήματος Στίβου